30.12.2022
FI
Euroopan unionin virallinen lehti
C 498/1
I (Päätöslauselmat, suositukset ja lausunnot)
PÄÄTÖSLAUSELMAT
ALUEIDEN KOMITEA AK:N 151.
TÄYSISTUNTO, 11.10.2022–12.10.2022
Euroopan alueiden komitean päätöslauselma alueiden ja kuntien tilasta Euroopan unionissa
(2022/C 498/01)
EUROOPAN ALUEIDEN KOMITEA (AK), joka
OTTAA HUOMIOON
— alueiden ja kuntien tilaa EU:ssa käsittelevän vuosikertomuksensa (1), joka pohjautuu osallistavaan, tosiseikkoihin ja näyttöön perustuvaan lähestymistapaan; johon sisältyy paikallis- ja aluetason edustajien näkemyksiä heijastava alue- ja kuntabarometri; jota varten on kuultu monia kumppaneita ja instituutioita ja jossa annetaan unioni-, jäsenvaltio-, alueja paikallistason poliittisille päättäjille tietoa ja keskeisiä suosituksia tulevan vuoden kiireellisimmistä haasteista,
— Euroopan tulevaisuuskonferenssin tulokset ja lukuisat ehdotukset, joilla on välitöntä merkitystä paikallis- ja alueviranomaisille, jotka ovat avainasemassa kehitettäessä ratkaisuja kansalaisia huolettaviin kysymyksiin,
— Euroopan komission puheenjohtajan 14. syyskuuta 2022 pitämän puheen unionin tilasta vuonna 2022 ja Euroopan parlamentin puhemiehelle ja neuvoston puheenjohtajalle osoitetun aiekirjeen,
SEKÄ KATSOO SEURAAVAA:
— Venäjän laiton ja perusteeton sota Ukrainaa vastaan on aiheuttanut ja aiheuttaa edelleen kuolonuhreja ja tuhoa pakottaen miljoonat ihmiset lähtemään kodeistaan joko muille asuinalueille Ukrainassa tai Euroopan unioniin, erityisesti sen itäisiin jäsenvaltioihin, jolloin paikallis- ja alueviranomaiset ovat ensimmäinen tukea tarjoava taho,
— ilmastonmuutoksen vaikutusten, covid-19-pandemian seurausten ja kaupan häiriöiden ohella myös Ukrainan sodan vaikutukset aiheuttavat suuren rasitteen monille kotitalouksille, pienille ja keskisuurille yrityksille sekä paikallis- ja alueviranomaisille eri puolilla EU:ta, kun otetaan huomioon energian ja elintarvikkeiden hintoihin kohdistuvat huomattavat lisäpaineet ja jatkuvasti kiihtyvä inflaatio,
1. korostaa, että alueiden ja kuntien tilaa EU:ssa käsittelevä AK:n vuosikertomus osoittaa huolestuttavasti, että alueellinen kuilu EU:ssa kasvaa covid-19-pandemian, Ukrainan sodan sekä ilmastonmuutoksen kiihtymisen vaikutusten seurauksena.
(1)
https://cor.europa.eu/fi/our-work/Pages/State-of-Regions-and-Cities-2022.aspx?origin=spotlight